कहा- सुबह-सुबह जागने वाला व्यक्ति हूं, इसके कारण बहुत मुश्किल होता है
Bollywood Actor Jimmy Shergill Talks About His Personal Life. जिम्मी शेरगिल अपनी फिल्म ‘आजम’ को लेकर चर्चा में हैं। इस फिल्म में उनके अलावा अभिमन्यु सिंह, रजा मुराद, अनंग देसाई, इंद्रनील सेनगुप्ता, गोविंद नामदेव आदि हैं
जिम्मी शेरगिल अपनी फिल्म ‘आजम’ को लेकर चर्चा में हैं। इस फिल्म में उनके अलावा अभिमन्यु सिंह, रजा मुराद, अनंग देसाई, इंद्रनील सेनगुप्ता, गोविंद नामदेव आदि हैं। जिम्मी शेरगिल से बातचीत के दौरान उन्होंने फिल्म से लेकर अपनी पर्सनल लाइफ के बारे में बताया। प्रमुख अंश:
‘आजम’ फिल्म की शूटिंग रात में होनी थी, आपने मना कर दिया था। क्या वजह है?
देखिए, रात में शूटिंग करना मुश्किल तो बहुत होता है। यह सीधी-सी बात बताता हूं कि मेरे लिए रात में शूट करना तो बहुत मुश्किल काम होता है। मै तो सुबह-सुबह जागने वाला योग आदि से दिन की शुरुआत करने वाला आदमी हूं। अपना एक रूटीन तरीका बना हुआ होता है। उसमें अचानक से नाइट शूटिंग घुसेड़ते हो, तब सारा सिस्टम बिगड़ जाता है। खाने-पीने की टाइमिंग उल्टी-पुल्टी हो जाती है। लेकिन स्क्रिप्ट ऐसी थी कि न नहीं कह पाया।
आपकी फिटनेस का राज क्या है?
ऐसा कुछ नहीं है। एक उम्र के बाद हर इंसान को योग करना चाहिए, क्योंकि अंदर से सिस्टम कहां से हिल रहा है, इसका अहसास नहीं होता है। बेहतर है कि अपने ऊपर थोड़ा-सा ध्यान दें। हम लोगों का काम इस तरीके का है कि काफी ट्रॉवेल वगैरह करना पड़ता है। एक उम्र के बाद आप जितना डिसीप्लीन हो सकते हैं, वह होना चाहिए। फिटनेस को लेकर मैं कुछ खास नहीं करता। मैं सिर्फ योग करता हूं, क्योंकि साल 2011 में मेरी गर्दन में प्रॉब्लम आ गई थी।
उसकी वजह से बहुत गड़बड़ हुआ था। मेरा एक-डेढ़ साल चला गया था। उस समय भी बहुत लोगों ने योग करने के बारे में बोला था। लेकिन उस समय शुरू तो नहीं कर पाया। मैंने योग को 2013-14 से सीरियस लिया कि योग ट्राई करता हूं। योग से मुझको बहुत फर्क पड़ा। इसके बाद को योग को अपना एक रूटीन बना लिया बाकी मैं रनिंग करता हूं। कोशिश करता हूं कि सप्ताह में चार-पांच बार रनिंग हो जाए। पूरी एक डाइट फॉलो करता हूं।
कई समय से फिल्म रिलीज नहीं हुई। इसकी क्या वजह रही?
साल 1999 में ‘माचिस’ फिल्म जब रिलीज हुई थी। उसके बाद मेरे पास जो ऑफर आता था, उसके लिए लोगों से मिलने जाता था। वे मुझे देखकर थोड़े चौंक जाते कि अरे! ऐसे कैसे दिख रहे हो। गुलजार साहब के कहने पर ‘माचिस’ के लिए मैंने लंबे बाल और हल्की-सी दाढ़ी रखी थी। लोग कहते थे हमें तो ‘माचिस’ वाला लड़का चाहिए। मैं मेकर को समझाता था कि मैं ही वह लड़का हूं। फिल्म करने के बाद बाल कटवा दिया। इस तरह बहुत सारी चीजें मिस हो जाती थीं। उस समय दो फिल्में मिली थीं।
एक फिल्म ‘जहां तुम ले चलो’ और दूसरी ‘दमदम डिगाडिगा’ थी। ‘दमदम डिगाडिगा’ को अहमद खान और उनके भाई मिलकर बना रहे थे। यह गैंगस्टर और कॉलेज लाइफ के ऊपर थी। यह फिल्म 90 पर्सेंट कंप्लीट होकर बंद हो गई। कभी रिलीज ही नहीं हुई, जबकि ‘जहां तुम ले चलो’ लिमिटेड थिएटर में रिलीज हुई। ऐसी फिल्म कमर्शियल नहीं मानी जाती थी। हालांकि इसमें गाने वगैरह थे। इसकी बड़ी सराहना हुई। इन फिल्मों के अलावा मेरे पास जो काम आ रहा था, वह समझ में नहीं आ रहा था। सो ‘जहां तुम ले चलो’ रिलीज हुई और इस बीच एक-दो वीडियो किए थे। बस, इतना-सा ही काम मैंने तीन-चार सालों में किया बाकी काम समझ में नहीं आ रहा था। अचानक ‘मोहब्बतें’ फिल्म मिली और वहां से अच्छी शुरुआत हुई।
यह तो काफी संघर्ष वाला वक्त रहा होगा!
देखिए, चीजों को देखने का एक नजरिया होता है। आज उस वक्त के बारे में सोचता हूं तो मेरे फेस पर एक स्माइल होती है। घर पर बैठा रहता था। दोस्तों के साथ कैरम बोर्ड खेलता रहता था। बाहर बारिश होती थी, घुटनों तक पानी भरा होता था। ऐसे में कई दिनों तक बाहर ही नहीं जाता था। बहुत सारी यादें हैं, पर खूबसूरत यादें हैं। वह सिखाने वाला वक्त था।
आपके बारे में पढ़ा है कि एक वक्त पर आपने वडा-पाव खाकर वक्त बिताया?
वडा-पाव खाने में मजा आता था। ऐसा कुछ नहीं है। आई थिंक, कहीं न कहीं लकी था। घर से जब मुंबई आया था, तब घरवालों का थोड़ा सपोर्ट था। ऐसे में जो लोग घर से भागकर आते थे, उनको कहा करता था कि घर से मां-बाप का आशीर्वाद लेकर आओगे तो तुम्हारे साथ सपोर्ट बना रहेगा। यहां पर संघर्ष करने में थोड़ी-सी आसानी हो जाएगी। कहीं न कहीं मुझे घर से सपोर्ट था।
कई बार घर से सपोर्ट होता है, तब भी वह उम्र ऐसी होती है कि पहले 15 दिन में ही पूरे पैसे खर्च कर देता था, तब बाकी के 15 दिन ऐसा होता था कि चलो वड़ा-पाव खा लेते हैं। टिक्की बनाओ, उसे ब्रेड के साथ खा लेते हैं। यह सब होता था, पर यह जिंदगी का एक हिस्सा होता है, जो काफी कुछ सिखाकर जाता है।
सुना है कि बाल कटवाने पर घरवाले भी नाराज हो गए थे?
वह तो स्कूल के समय की बात है। हॉस्टल में रहता था और वह उम्र ऐसी होती है, जिसमें गलती हो जाती है। मुझसे भी गलती हो गई। इस बात को लेकर बहुत टाइम तक घरवाले मुझ पर खफा थे। कुछ सालों तक घरवालों ने बात नहीं की। लेकिन क्या किया जाए, यह ऐसी नादान-सी उम्र होती है। उस टाइम 10वीं-11वीं में था। गलती हो गई, अब क्या कर सकते हैं। जिंदगी है, चीजों को सिखाती है।